Anders Samuelsen (RV), 1999-04-23:
I Det Radikale Venstre er vi helt enige med SF i, at der er behov for en forstærket indsats for at forebygge førtidspensionering og for at fastholde og integrere mennesker, der midlertidigt eller permanent har nedsat erhvervsevne.
Derfor har Det Radikale Venstre også stædigt holdt fast på en strategi, der består af 3 faser.
Fase 1 er nedbringelse af den generelle arbejdsløshed, og på det punkt er vi allerede nået langt.
Hermed er der blevet skabt plads på arbejdsmarkedet, også for personer, der ikke nødvendigvis lever 100 pct. op til arbejdsmarkedets krav.
Den fase er vi også godt i gang med, og der er allerede nu opnået markante resultater.
Dels har vi fået vedtaget nogle gode love, der sigter på at nedbryde så mange barrierer som muligt, dels er der tydeligvis en større og større beredvillighed på arbejdspladserne, både blandt arbejdstagere og arbejdsgivere.
Og endelig er der fase 3, som består af en førtidspensionsreform, og det arbejde er vi også nu kommet i gang med.
En del af overgangen mellem fase 2 og 3 består i at få forbedret rettighederne på skåne- og fleksjobområdet.
Vi er derfor på mange måder enige med SF i spørgsmålet om fleks- og skånejob og om behovet for at forbedre rettighederne i forbindelse med disse ordninger. Jeg skal ikke gentage socialministeren, men blot fremhæve et par af de initiativer, som vi især forventer os meget af fra Det Radikale Venstres side.
Ser man først på arbejdsmiljøområdet, er det tydeligt for enhver, at arbejdsmiljøet på de danske arbejdspladser stadig lader meget tilbage at ønske.
Der sker alt for mange ulykker stadig væk, og der opstår alt for mange arbejdsbetingede lidelser på grund af for dårligt arbejdsmiljø.
Derfor hilser vi også arbejdsministerens nye handlingsplan for at skabe et forstærket og forbedret arbejdsmiljø meget velkommen.
Vi mener, at handlingsplanen er et vigtigt skridt på vejen for at nå regeringens målsætning
om rent arbejdsmiljø år 2005
Sygdom er i sig selv i dag en af de vigtigste årsager til marginalisering i det danske samfund.
Vi er simpelt hen ikke gode nok til at samle de mennesker op, som bliver ramt af sygdom, og derfor er der behov for en ekstraaktiveret indsats på dette område. Men også her har regeringen gennemført en række lovinitiativer, som trækker i den rigtige retning.
Samtidig er refusionsprocenten for førtidspension reduceret fra 50 til 35 pct., så kommunerne får et større økonomisk incitament til at revalidere i stedet for at førtidspensionere.
Endelig er der indførelsen af en virksomhedsrevalidering, som også opnåede
et bredt flertal i Folketinget, og som har til formål at styrke revalideringsindsatsen.
Når det gælder indsatsen for at få skabt flere fleks- og skånejob, er vi stadig væk et godt stykke fra målet.
Det mener vi alle er enige om.
Der er stadig alt for få job på særlige vilkår.
Det er der flere årsager til, men som nævnt
er vi enige med SF i, at en af forudsætningerne for at få flere personer til at vælge fleksjob er, at rettighederne forbundet med ordningerne bliver væsentlig forbedret.
Selv om der så småt er taget hul på løsningen af det problem, f.eks. ved at gøre førtidspensionen hvilende for personer i fleksjob, så har vi stadig et stykke arbejde foran os.
Men alt i alt mener Det Radikale Venstre, at regeringen har taget initiativer til rigtig mange gode tiltag for at imødekomme de problemstillinger, som SF rejser.
Det er tiltag, som vil bidrage væsentligt til at forebygge førtidspensionering og til skabelse af et bedre og rummeligt arbejdsmarked med plads til flere.
På baggrund af det kan Det Radikale Venstre ikke støtte beslutningsforslaget.